
KAPITEL 1


Efter kun et par meter var vi fuldstændig omsluttet af junglens fugtige, velduftende aroma. Idet jeg kiggede mig tilbage over skulderen, blev jeg overrasket over, at opdage, at savannen var væk. Bag os var der ikke andet end tæt jungle. Følelsen af, at junglen havde slugt os med hud og hår – at vi nu befandt os i maven på et frodigt uhyre – fik mig til at synke en ekstra gang. Det føltes en smule klaustrofobisk, men samtidig var der utroligt smukt inde i den tætte jungle. Den enorme kontrast fra savanne til jungle var imidlertid endnu mere udtalt, end da vi havde krydset grænsen fra sumpen til savannen.


Over os dannede træerne et frodigt tag, hvor kun enkelte solstråler formåede at trænge igennem.


De høje, koboltblå stammer med deres orange blade bidrog til en eventyrlig stemning. Man skulle tro, vi var faldet ned i kaninhullet, ligesom Alice i Eventyrland, tænkte jeg, da det var den bedste sammenligning, min måbende hjerne kunne komme i tanker om.


“Du har været i junglen før, ikke, Freya?”


“Jo, jeg har besøgt denne region, men aldrig vovet mig helt ind i dybet. Denne jungle føles forræderisk.” Hun scannede konstant omgivelserne og nød på ingen måde den frodige skønhed på samme måde, som jeg gjorde.


Hendes ord fik mig til at gyse en smule. Selvfølgelig skulle intet i Fandos være nemt! Der var aldrig tale om en simpel tur gennem et fredeligt og smukt landskab. Jeg skævede til hende, nervøs for at høre svaret på mit næste spørgsmål: “Og … væsner … hvilke væsner risikerer vi at støde på herinde?”


Jeg var lige ved at tro, at hun ikke havde hørt mit spørgsmål, idet hun bare masede videre gennem den tætte, orange bevoksning i skovbunden. Jeg burde have vidst, at hun bare formulerede sit svar, inden hun gav det, som hun altid gjorde.


“Fixo er det væsen, jeg kender til herfra. Et lille, undseeligt væsen, som ikke umiddelbart udgør en trussel for os. Kun et enkelt glimt blev mig forundt, før den atter druknede i junglens hav.”


Fixo, tænkte jeg og kom til at smile. Kunne vi dog bare nøjes med en lille, sød skabning i denne region, ville min lykke være gjort.


Det var efter al sandsynlighed tåbeligt at tro, at vi ville være så heldige, men man havde dog lov at håbe.


Fraværet af lyde i junglen var en smule uhyggeligt. I så tæt bevoksning ville man i det mindste forvente lyden af smådyr, der fik bladene til at rasle i skovbunden på jagt efter noget at spise, eller lyden af summende insekter, der dovent ledte efter sød nektar.


Det eneste, vi kunne høre, var imidlertid vores egne masende skridt gennem den orange bevoksning.


Sveden drev allerede af mig. Luften herinde syntes at stå stille, og varmen var fugtig og klam. Tøjet klæbede til min krop, og jeg kunne mærke dråber løbe ned ad min varme hud overalt.


Savannen havde også været ulideligt varm, men der havde varmen været anderledes og tør. Jeg vidste ikke helt, hvad jeg foretrak – det eneste, jeg vidste, var, at jeg snart var træt af varme i det hele taget!


Freya var pludselig stoppet op et par meter foran mig. Hjertet begyndte at sætte farten op. Jeg havde for længst lært at forvente det værste, når hun pludselig stoppede på den måde. Hvilken fare ventede mig forude, tænkte jeg med angsten siddende i halsen.


Jeg var bestemt ikke forberedt på det, der mødte mig. Der var ingen farer at se nogen steder. Til gengæld befandt vi os pludselig på det smukkeste sted, jeg i mit liv havde set.


“Wow,” udbrød jeg måbende.


Synet havde fået selv Freya til at tabe kæben. Hun stod ved min side og måbede på samme måde som jeg selv.


Overalt omkring os voksede kæmpestore blomster i alle verdens farver. Blomsterhovederne var på størrelse med små biler (hvilket var det eneste, jeg på stående fod kunne finde på at sammenligne med), og duften, der slog os i møde, var liflig og sød.


Blomsterne syntes at vokse frem alle steder fra: på træerne, på bevoksningen i skovbunden – ja, selv ud af det rene ingenting.




[image: ]




De gigantiske blomster gav junglen et overnaturligt udseende, og jeg havde svært ved at stoppe med at dreje rundt om mig selv for at få det hele med.


“Vidste du, det her var her, Freya?” spurgte jeg åndeløst.


“Nej. Jeg har aldrig bevæget mig så langt ind i dette vildnis før. Kanten af junglen føltes som det sikreste valg, da jeg havde planer om at overleve.”


Jeg grinede lidt af hendes formulering og den alvorlige mine, den blev leveret med.


Efter at have beundret de smukke blomster et godt stykke tid, løsrev vi os endelig og begav os dybere ind i junglen. Blomsterne blev erstattet af den orange bevoksning, og omgivelserne føltes klaustrofobiske i deres tætte favntag.


Gad vide, hvad der venter os herinde i dybet, tænkte jeg med en voksende uro i maven. Én ting var sikkert: Fandos var aldrig, hvad det gav sig ud for at være. Jeg ville ikke lade mig narre af dets skønhed!










KAPITEL 2


“Freya, hvad fik dig til at undlade at gå dybere ind i junglen? Du plejer da ikke at være bange for noget som helst!”


Jeg så, hvordan hun rødmede en smule ved mine ord, og stoltheden, der fik hende til at rette ryggen en smule.


“Noget føles bare… forkert. Denne region føles…” Hun gik i stå; ledte efter ordene til at beskrive det, hun forsøgte at sige. Da hun endelig talte igen, løb en gysen ned langs min ryg: “… levende!”


“Hvad mener du med ‘levende’?”


Gåsehud var blomstret frem på min hud, på trods af varmen. Noget ved hendes ord fik en uforklarlig angst til at klemme om mit bryst. Er det dét, jeg synes, jeg også selv kan mærke?


“Hvem ved, hvad jeg mener,” svarede hun med et skuldertræk. “At noget føles levende, er det modsatte af, at noget føles dødt.”


Jeg vidste godt, at jeg ikke ville få et mere brugbart svar ud af hende. Alligevel havde jeg en ustyrlig lyst til at blive ved med at presse på, vel vidende at hendes næste ord sandsynligvis ville være lige så kryptiske.


“Men… hvad får dig lige præcis til at bruge ordet ‘levende’? Det er absolut ikke det første ord, jeg ville tænke på, når jeg tænker på en jungle.” Jeg kiggede afventende på hende og tvang et grin frem. Hun måtte bestemt have ment det i overført betydning – ikke? De tænkte ord klingede imidlertid tomt. For hvem var jeg at gøre nar? En 22-årig knægt, der havde forladt sin mor i vrede. Uden farvel. Uden kom. Kun et efterladt tomrum.


Hvor mange gange havde jeg ønsket, jeg kunne tage det øjeblik tilbage – det øjeblik, hvor jeg efterlod min mor uden svar – men der var intet at tage tilbage, kun at gå fremad. Spørgsmålet var bare, om jeg havde modet.


Jeg vendte opmærksomheden tilbage til Freya. Jeg ønskede et svar, men samtidig frygtede jeg, hvad hun ville sige.


“John,” sagde hun med ekstra tryk på mit navn. “Ikke alt kan omdannes til ord, vores underlegne hjerner kan forstå. Junglen føles bare, som om den har et åndedrag; som om den nogle gange holder vejret – du ved… levende!”


Jeg lod det ligge, selvom hendes ord fik hjertet til at slå et par ekstra slag i brystet, og sank hen i mine egne tanker, mens jeg masede igennem den tykke, genstridige bevoksning i skovbunden.


Mine fødder sank ned i det fugtige planteliv, der voksede overalt i skovbunden. For hvert skridt voksede en stemme et sted i min bevidsthed: min mors stemme. “Du bliver nødt til at give slip på fortiden, John.” Dengang havde jeg afvist hende i vrede. Nu klingede ordene tydeligt i mit sind, som en dom, jeg ikke kunne undslippe.


For var det ikke præcis det, jeg stadig gjorde? Flygtede. Ind i junglen, væk fra ansvaret. Væk fra alt det, der gjorde ondt. Men her, midt i det fremmede mørke, fandtes ingen flugt længere.


Mine dystre tanker ledte mig tilbage til den verden, jeg havde forladt – helt specifikt til den dag, jeg var taget afsted på mit sidste eventyr, som skulle vise sig katastrofalt:


“Mor, jeg lover, at jeg finder ud af, hvad jeg vil med mit liv, så snart jeg er tilbage. Jeg forstår ikke, hvorfor du ikke bare kan lade mig leve mit liv!”


Min mor sendte mig et såret blik.


“Jeg vil bare det bedste for dig, John. Du kan ikke blive ved med at flygte fra virkeligheden. Du bliver nødt til at blive voksen på et tidspunkt.”


“Jeg flygter overhovedet ikke! Jeg bestiger bjerge. Jeg gør ting, som ingen andre kan gøre – er det ikke godt nok?!” Vreden fik mig til at hæve stemmen og ignorere det forskrækkede udtryk i min mors ansigt.


“Jeg ved godt, tingene ikke har været lette for dig, John. Men på et tidspunkt bliver du nødt til at give slip på fortiden og tage skridtet ind i fremtiden.”


Jeg svarede ikke. Vendte blot om på hælen og stormede ud. Ingen farvel. Ingen krammere. Kun fortrydelse.


Tårer truede med at løbe over ved mindet om mine sidste øjeblikke sammen med min mor. Hvor havde jeg dog været naiv og umoden.


Hun havde jo haft ret.


Jeg var 22 år gammel og boede stadig hjemme hos mine forældre. Jeg havde droppet alt, hvad der hed uddannelse og karriere, for at bestige bjerge; for at få mit navn i historiebøgerne.


Min folkeskoletid havde været et ubehageligt kapitel i mit liv. Jeg havde været lille og tynd – det perfekte mobbeoffer. Min selvtillid hang i laser, og jeg havde ingen mål for min fremtid: Det eneste, jeg tænkte på, var at blive den bedste; at blive anerkendt, så jeg kunne bevise over for mine barndoms dæmoner, at jeg var bedre end dem.


Jeg betragtede Freya, som masede gennem junglen foran mig. Nu havde jeg et nyt mål – et bedre mål: Jeg ville hjælpe Freya med at komme hjem!


Det gik op for mig, at jeg ikke længere kæmpede for selv at komme hjem – nu kæmpede jeg for hende! Jeg kæmpede for den pige, der mod alle odds havde overlevet så længe helt alene på dette ukendte, fjendtlige sted. Hvis nogen havde fortjent en chance mere, var det hende! Måske kunne jeg gøre noget rigtigt denne gang. Måske kunne jeg blive den, min mor havde håbet, jeg ville blive.


Omkring os begyndte den uendeligt lange dag omsider at glide over i nattens dunklere belysning.


Herinde kunne vi ikke se lysene på himlen. De orange blade over os dannede et næsten uigennemtrængeligt tag.


I det øjeblik gik det op for mig, at vi om få øjeblikke ville være indhyllet i mørke i den tætte, ukendte jungle.










KAPITEL 3


“Skal vi ikke gøre holdt for natten, Freya?” Jeg forsøgte at holde trit med hendes fremadstormende masen gennem junglen i det tiltagende mørke.


Pludselig stoppede hun, så jeg næsten brasede lige ind i hende.


“Du har lært meget i Fandos, John. At gøre holdt er den fornuftige taktik!”


Selvom rosen kom fra en lille pige, kunne jeg ikke lade være med at føle mig en smule stolt. Jeg havde lært en del, efter jeg var kommet til Fandos.


Lyset forsvandt langt hurtigere, end vi havde været vant til på den åbne savanne. Den tætte jungle slugte grådigt dagens sidste lys og gjorde plads for dybe skygger overalt omkring os. Jeg forestillede mig, hvordan noget sneg sig derinde i skyggerne. Ventede på, at vi gik til ro for natten, så det kunne få sig et let måltid. Var det overhovedet lyden af bregner og grene, der bevægede sig sagte i mørket, eller var det i virkeligheden noget andet?


Frustreret ledte jeg efter et sted, jeg kunne lægge mig ned. Skovbunden var dækket af bevoksning, og uanset hvor jeg besluttede mig for at sove, ville jeg helt sikkert ikke få meget søvn!


Med et suk lod jeg mig falde ned mellem de kraftige, orange bregner. Når jeg lå ned, forsvandt jeg fuldstændig ind i den hemmelige verden, der eksisterede under bregnernes brede blade. Til højre for mig kunne jeg høre, at Freya også lagde sig til rette i skovbunden.


Da hun havde lagt sig ned, blev der helt stille i junglen. Selv de minimale lyde fra blade, der strøg mod hinanden, syntes at være forsvundet.


“Freya,” hviskede jeg. “Er du sikker på, at der ikke er en af os, der skal holde vagt? Vi ved jo ikke, hvad der lever herinde.”


“Jeg sover med ét øje åbent,” svarede hun fra et sted i den orange bevoksning. “Og jeg har kun ét øje!”


Hendes bemærkning fik mig næsten til at grine højlydt, men jeg nåede at stoppe mig selv – alvoren i hendes stemme efterlod ingen tvivl om, at hun ikke havde forsøgt at være morsom. Jeg ville ikke fornærme hende ved at begynde at grine af hende. Et stort smil var imidlertid plastret hen over mit ansigt. Den pige var altså fantastisk.


Overraskende nok faldt jeg forholdsvis hurtigt i søvn. Inden jeg overgav mig til søvnen, syntes jeg at kunne høre noget pusle et sted i junglen. Min krop var dog så udmattet, at jeg faldt i søvn uden at spekulere yderligere over den fare, der potentielt lurede et sted i skyggerne. Måske stolede jeg bare så blindt på Freya, at jeg gik ud fra, at hun ville opdage faren, før den var over os. Søvnen tog mig i hvert fald, og da jeg næste gang slog øjnene op, var den korte nat allerede forbi, og solens stråler fik igen junglen til at dampe af fugtig varme.


Da jeg satte mig op, sagde Freya med det samme: “Rør dig ikke. Noget betragter os.”

